VÉDŐOLTÁS-FELELŐSSÉG
Aggályosnak tartja Lenkovics Barnabás, az állampolgári jogok országgyűlési biztosa, hogy az egészségügyi törvény...
Aggályosnak tartja Lenkovics Barnabás, az állampolgári jogok országgyűlési biztosa, hogy az egészségügyi törvény november 1-jén életbe lépett változtatásával a kötelező védőoltások okozta mellékhatásokért az állam többé nem vállal felelősséget. Az ombudsman és két civil szervezet is először a parlamenti képviselőkhöz fordul az alkotmányellenesnek tartott paragrafus miatt. A hivatalos magyarázat szerint a korábbiakkal szemben - amikor is csupán néhány szocialista vállalat látta el az egész országot - immár számos szereplője van a piacnak, így a gyógyszerekért a gyártó és a forgalmazó, a helyes alkalmazásért az orvos felel, mint az EU legtöbb országában. A gyártóknak emiatt kell felelősségbiztosítást kötniük egy, az EU-ban működő biztosítóval. Mivel azonban - mondja Lenkovics - az állam bünteti azokat, akik nem adatják be gyermeküknek a védőoltásokat, a felelősségtől sem mentesülhet. Számos nyugat-európai országban és az USA-ban az állam úgy kerüli meg ezt a problémát, hogy a védőoltást nem teszi kötelezővé, de azok a gyermekek, akik nem kapták meg, nem mehetnek iskolába. A védőoltások okozta súlyos mellékhatások szerencsére ritkák - 1 millióból egy eset -, és a hazai vakcinapiac szereplői nem is tudnak olyan perről, amely egészségkárosodás miatt kártérítésért indult volna.